text: Carles Bellsolà - ​Fitxar Neymar, un error colosal (o no) | RubiTV.cat
  El fitxatge seria l'enèsim clau al taüt d'uns suposats valors que ens crèiem que teníem i que ens feien diferents i més guapos
  per Carles Bellsolà , 29 d'agost de 2019 a les 21:20 |
  Sembla que la directiva ho té clar. De no ser que tot plegat sigui una enorme i magistral escenificació -que també podria ser-, el Barça està decidit a tornar a fitxar Neymar. Dos anys després que deixés plantat el club, i oferint pasta i una pila de jugadors valorats en molta més pasta encara. Incloent-hi el jugador que, en teoria, es va fitxar per substituir-lo.
  Perquè ha quedat clar que Dembélé no és precisament un model de serietat ni de musculatura resistent a les lesions. Però menys seriós -i menys coherent amb un suposat model- és tornar-lo a canviar per un jugador amb sis anys menys de futur i que ha demostrat sobradament ser tarambana en magnituds infinitament superiors.
  Si es confirma, el fitxatge serà un error colossal. Una maniobra més propera a la línia galàctica de ja sabem qui que a una cada cop més retòrica aposta pel planter. I l'enèsim clau al taüt d'uns suposats valors que ens crèiem que teníem i que ens feien diferents i més guapos.
  També hi ha la possibilitat que Neymar, després de dos anys de passejar sense pena ni glòria la seva estampa d'exjugador per ignots camps de França, es redimeixi espectacularment i torni a ser la meravella de jugador que era el 2017. En aquest cas, totes aquestes reflexions ètiques i fins i tot morals no tindran cap valor, i podrem llençar-les alegrement pel vàter.
  Com més lluny, millor
  Per LVB el 30 d'agost de 2019 a les 18:25
  Es tracta d'un jugador d'una professionalitat menys que dubtosa i un compromís inexistent. A més, amb tendència a lesionar-se. En dos anys a París no ha demostrat res positiu, i al darrer mundial únicament es va fer notar llençant-se a la piscina. Francament, si jo fos el xeic quatarí del PSG, com que no em ve d'un centenar de milions, el tindria allà, sense jugar, fins que acabi el contracte, crec que el 2022. I que entreni sol. Que arribi al mundial de 2022 sense haver jugat un partit de competició en els darrers 3 anys, a veure quin paper fa i si troba algú que li pagui la morterada que demana. Dembelé és el mateix, o fins i tot pitjor, però canviar cromos i afegint encara 150 milions, és una bogeria. Però almenys per mantenir Dembelé no cal pagar i segurament cobri menys que Neymar. Seria una obra d'enginyeria aconeguir que el fitxés Florentino. L'home fa anys que té ganes, però Zidane no és un ximple i per poc que pugui no ho permetrà, a banda que a la caixa del Madrid tampoc no hi ha tants milions com sembla.
  Per Espritsant el 30 d'agost de 2019 a les 14:38
  Inflen el preu del Barça contra el Madrid i a l´inreves, i al final no anira n´hi aun club ni a un altre, per sota ma creiem que ja te els peus a Italia...